Εκλογές στο Κοσσυφοπέδιο

Στο Κοσσυφοπέδιο διεξάγονται εκλογές για την ανάδειξη των μελών της Συνέλευσης (Kuvendi i Kosovës, σερβικά: Скупштина Косова, Skupstina Kosova). Συνολικά έχουν διεξαχθεί 7 εκλογικές αναμετρήσεις από το 1999 έως το 2019. Η Συνέλευση ήταν ένα θεσμικό όργανο εντός των προσωρινών θεσμών της αυτοκυβέρνησης (PISG) που ιδρύθηκαν από την Μετααβατική Διοικητική Αποστολή  των Ηνωμένων Εθνών  στο Κοσσυφοπέδιο (UNMIK) για να παράσχει  'προσωρινή, δημοκρατική αυτοδιοίκηση' προτού παρθεί η απόφαση για το τελικό καθεστώς του Κοσσυφοπεδίου. Το Κόσοβο, πρώην επαρχία της Σερβίας, τέθηκε υπό τη διοίκηση των Ηνωμένων Εθνών το 1999 και κηρύχθηκε μονομερώς ανεξάρτητο, το Φεβρουάριο του 2008. Η Συνέλευση που εξελέγη το 2007 συνέχισε τη λειτουργία της μετά την ανεξαρτησία.
Οι δύο πρώτες εκλογικές διαδικασίες (2001 και 2004) τελούσαν υπό την αιγίδα του Οργανισμού για την Ασφάλεια και τη Συνεργασία στην Ευρώπη (ΟΑΣΕ) και οι επόμενες έγιναν υπό την επίβλεψη διεθνών παρατηρητών, μεταξύ των οποίων βρίσκονταν και παρατηρητές του ΟΑΣΕ.
Με βάση το Συνταγματικό Πλαίσιο του Κοσόβου, θεσμοθετήθηκε η Τοπική Αυτοδιοίκηση (PISG) και εκλογές θα γίνονταν για Συνέλευση κάθε τριετία. Εν συνεχεία η Συνέλευση με τη σειρά της εκλέγει τον πρόεδρο και τον πρωθυπουργό. Η Συνέλευση αριθμεί 120 μέλη που εκλέγονται για τριετή θητεία: τα 100 από αυτά με αναλογική εκπροσώπηση και 20 μέλη εκπροσωπούν τις εθνικές μειονότητες  (10 Σέρβοι, 4 Ρομά, Ashkali και Αιγύπτιοι, 3 Μουσουλμάνοι της Βοσνίας, 2 Τούρκοι και 1 Gorani). Με βάση το νέο Σύνταγμα του 2008, οι έδρες που προορίζονται για τους Σέρβους και τις άλλες μειονότητες παραμένουν ίδιες στον αριθμό, ωστόσο επιπρόσθετα μπορεί να κερδίσουν επιπλέον έδρες με βάση το πόσες ψήφους θα μοιραστούν. Στο Κόσοβο λειτουργεί ο πολυκομματισμός  και το σύστημα με την αναλογική εκπροσώπηση και τις μειονότητες σημαίνει ότι δεν εκλέγονται αυτοδύναμες κυβερνήσεις. Υπάρχουν πολλά πολιτικά κόμματα και κανένα από αυτά δεν μπορεί να αποκτήσει μόνο του κοινοβουλευτική πλειοψηφία.

Κοινοτική Συνέλευση Κοσσυφοπεδίου και Μετοχίων 2007

Με βάση την απόφαση UNSC R1244 και τις πρακτικές της UNMIK , επιτρέπεται να διενεργούνται τα σερβικά εθνικά δημοψηφίσματα και οι εκλογές για πρόεδρο και κοινοβούλιο στο Κοσσυφοπέδιο, όμως οι τοπικές εκλογές οργανώνονται αυτόνομα από την UNMIK και την PISG.Παρά το γεγονός αυτό, η Σερβία διεξήγαγε τοπικές εκλογές στο Κοσσσυφοπέδιο το 2008, οι οποίες δεν αναγνωρίστηκαν από την UNMIK.
Η Κοινοτική Συνέλευση Κοσσυφοπεδίου και Μετοχίων είναι μια τοπική κυβέρνηση που συστάθηκε από τη σερβική μειονότητα της πόλης Μιτρόβιτσα του Κοσόβου, σε απάντηση στην ανακήρυξη της ανεξαρτησίας από το Κοσσυφοπέδιο το Φεβρουάριο του 2008.. Οι πρώτες εκλογές για Συνέλευση διεξήχθησαν στις 11 Μαΐου 2008, ώστε να συμπέσουν με τις σερβικές τοπικές εκλογές.

Διεθνείς αντιδράσεις

Οι εκλογές αποτελούν τη βάση για την Κοινοτική Συνέλευση του Κοσσυφοπεδίου και των Μετοχίων, αλλά δεν αναγνωρίστηκαν από την Αποστολή των Ηνωμένων Εθνών στο Κόσοβο (UNMIK) ή τη Δημοκρατία του Κοσσυφοπεδίου. Η δημιουργία συνέλευσης καταδικάστηκε από τον Κοσοβάρο πρόεδρο Φατμίρ Σεϊντίου ως πράξη που αποσκοπούσε στην αποσταθεροποίηση του Κοσόβου,ενώ η UNMIK αρνήθηκε ότι οι εκλογές εκείνες αποτελούσαν σοβαρό ζήτημα, καθώς η συνέλευση δεν θα είχε κανέναν λειτουργικό ρόλο.

Προεδρική εκλογή

Ο Πρόεδρος εκλέγεται από το Κοινοβούλιο.

2008

Στις 9 Ιανουαρίου του 2008 ο Φατμίρ Σεϊντίου επανεξελέγη Πρόεδρος στο Κοσσυφοπέδιο στην τέταρτη ψηφοφορία στο Κοινοβούλιο, με 63 ψήφους υπέρ (εκ των 120 συνολικά βουλευτών) για άλλη μια πενταετή θητεία. Στις 27 Σεπτεμβρίου του 2010 παραιτήθηκε από την προεδρία της χώρας ύστερα από απόφαση του Συνταγματικού Δικαστηρίου σύμφωνα με την οποία δεν μπορούσε να είναι και αρχηγός κόμματος και πρόεδρος της χώρας. Την επόμενη ημέρα ανέλαβε υπηρεσιακός πρόεδρος ο Γιακούπ Κράσνικι. Τον επόμενο μήνα προκηρύχθηκαν πρόωρες βουλευτικές εκλογές για τις 13 Φεβρουαρίου 2011. Μία ημέρα μετά, αποχώρησε από τον κυβερνώντα συνασπισμό η Δημοκρατική Ένωση του Κοσόβου. Το Κοινοβούλιο ενέκρινε πρόταση μομφής κατά της κυβέρνησης στις 2 Νοεμβρίου 2010, με αποτέλεσμα να προκηρυχθούν πρόωρες εκλογές για τις 12 Δεκεμβρίου 2010.

2011

Στις 22 Φεβρουαρίου 2011 εξελέγη πρόεδρος από το Κοινοβούλιο ο Μπεγκτζέτ Πατσόλι στον τρίτο γύρο. Στην πρώτη ψηφοφορία έλαβε  54, στην επόμενη 58 και στην τρίτη και τελευταία 62 ψήφους. Ωστόσο, στην ψηφοφορία ήταν παρόντες μόνο 67 βουλευτές και δεν συμμετείχαν οι 53 βουλευτές από την αντιπολίτευση.
Η εκλογή του Πατσόλι κηρύχθηκε αντισυνταγματική από το Συνταγματικό Δικαστήριο στις 28 Μαρτίου 2011 με ψήφους 7 προς 2, καθώς ο πολιτικός δεν είχε συγκεντρώσει την απαραίτητη πλειοψηφία στους δύο πρώτους γύρους.<Ο Πατσόλι παραιτήθηκε στις 30 Μαρτίου 2011 και αντικαταστάθηκε από τον υπηρεσιακό πρόεδρο Γιακούπ Κρασνίκι, πρόεδρο της Βουλής.
Στις 7 Απριλίου έγινε δεύτερη ψηφοφορία, κατά την οποία τα κόμματα  PDK, AKR και ο αντιπολιτευόμενος Δημοκρατικός Σύνδεσμος του Κοσσυφοπεδίου συμφώνησαν σε κοινή υποψήφια για την προεδρία, την Ατιφέτε Γιαχιάγκα, η οποία εξελέγη με 80 ψήφους επί συνόλου 100 παρόντων βουλευτών. Συμφωνήθηκε επίσης η νέα πρόεδρος να υπηρετήσει θητεία βραχύβια, ως το 2012 οπότε θα διεξαχθούν προεδρικές εκλογές και το 2013 θα διεξαχθούν πρόωρες βουλευτικές εκλογές.

Δημοψηφίσματα

Στο Κόσοβο έχουν διεξαχθεί μέχρι στιγμής 2 δημοψηφίσματα.

Δημοψήφισμα για ανεξαρτησία 1991

Στην αυτόνομη επαρχία του Κοσόβου και των Μετοχίων διεξήχθη δημοψήφισμα στις 26 και στις 30 Σεπτεμβρίου 1991. Η διαλυθείσα επαρχιακή Συνέλευση κήρυξε τη Δημοκρατία του Κοσόβου ως κυρίαρχο και ανεξάρτητο κράτος στις 22 Σεπτεμβρίου 1991. Πάνω από 99%των ψηφισάντων ενέκριναν την ανεξαρτησία, με τη συμμετοχή να διαμορφώνεται στο 87%. Στο δημοψήφισμα δεν έλαβαν μέρος οι Σέρβοι που ζούσαν στην επαρχία και αποτελούσαν γύρω στο 10% του συνολικού πληθυσμού.
Το μοναδικό μέλος του ΟΗΕ που αναγνώρισε τη Δημοκρατία του Κοσόβου ήταν η Αλβανία, με ψήφισμα που ενέκρινε το κοινοβούλιο στις 21 Οκτωβρίου.

Συμβουλευτικό δημοψήφισμα 2012

Στις περιοχές όπου κυριαρχούσαν οι Σέρβοι διεξήχθη συμβουλευτικό δημοψήφισμα στο Βόρειο Κόσοβο στις 14 και 15 Φεβρουαρίου 2012 με σκοπό την αποδοχή των θεσμών της Δημοκρατίας του Κοσόβου. Οι ψηφίσαντες, σε ποσοστό 99,74% απέρριψαν τους θεσμούς και μόνο 69 τους υποστήριξαν. Αμφότερες η ΕΕ και η Σερβία αντιτάχθηκαν στο δημοψήφισμα. Οι Σέρβοι του Κοσόβου φοβήθηκαν ότι η Σερβία ήταν αντίθετη στο δημοψήφισμα με σκοπό να κερδίσει υποστήριξη για την ένταξή της στην ΕΕ, καθώς η επίλυση της κρίσης στο Κόσοβο αποτελεί προαπαιτούμενο για την ένταξη. Ωστόσο, ο Σέρβος πρόεδρος Μπόρις Τάντιτς και ο υπουργός Προεδρίας για το Κόσοβο Όλιβερ Ιβάνοβιτς αρνήθηκαν κάτι τέτοιο. Το Κοινοβούλιο του Κοσσυφοπεδίου κήρυξε άκυρο το δημοψήφισμα. Η Αλβανία επίσης χαρακτήρισε το δημοψήφισμα παράνομο.